Diari Oficial de la Generalitat Valenciana


Sumari del DOGV 3996, del 10-05-2001 (2001/4364)

ORDRE de 26 d'abril de 2001, de la Conselleria d'Agricultura, Pesca i Alimentació, per a l'aplicació, amb caràcter excepcional i transitori, a les cooperatives del sector boví de l'Ordre de 15 de febrer de 2001, per la qual s'aprova el règim d'ajudes per al foment i el desenvolupament del cooperativisme agrari valencià.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3996

Data del DOGV
:   10-05-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/4364


Data del document
:   26-04-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * boví
    * suport econòmic
    * ajuda a l'agricultura
    * cooperativa agrícola
    * ajuda pública

ORDRE de 26 d'abril de 2001, de la Conselleria d'Agricultura, Pesca i Alimentació, per a l'aplicació, amb caràcter excepcional i transitori, a les cooperatives del sector boví de l'Ordre de 15 de febrer de 2001, per la qual s'aprova el règim d'ajudes per al foment i el desenvolupament del cooperativisme agrari valencià. [2001/X4364]
  
Atés que la crisi profunda i persistent del sector ramader boví, encetada per la difusió de l'encefalopatia espongiforme bovina, continua afectant no sols econòmicament, sinó també socialment, les explotacions de producció de boví, i la incidència de la qual es manifesta amb major intensitat en les comarques de l'interior en què les cooperatives ramaderes constitueixen un factor decisiu per al desenvolupament econòmic i la vertebració de l'entorn rural.
  
Atés que les ajudes regulades per mitjà de l'Ordre de 15 de febrer de 2001, de la Conselleria d'Agricultura, Pesca i Alimentació, per la qual s'aprova el règim d'ajudes per al foment i el desenvolupament del cooperativisme agrari valencià, poden contribuir de pal·liar parcialment els efectes de la crisi en què es troba el sector ramader boví.
  
Vista la proposta del director general de Pesca i Comercialització Agrària, i en l'exercici de les funcions que tinc atribuïdes,
  
ORDENE
  
Article únic
  
Les cooperatives ramaderes l'objecte social de les quals siga l'explotació de bestiar vaquí podran accedir, amb caràcter excepcional i amb una limitació temporal referida només a l'exercici pressupostari actual, a les ajudes regulades per mitjà de l'Ordre de 15 de febrer de 2001, de la Conselleria d'Agricultura, Pesca i Alimentació, per la qual s'aprova el règim d'ajudes per al foment i el desenvolupament del cooperativisme agrari valencià i, amb aquesta finalitat, es modifica la dita ordre en els termes següents:
  
S'obri un nou termini de deu dies naturals, a partir de la publicació d'aquesta ordre en el Diari Oficial de la Generalitat Valenciana, per a la presentació de sol·licituds d'ajudes.
  
Els beneficiaris de préstecs acollits a les disposicions del capítol II podran sol·licitar, en el termini anterior i dins de les limitacions dels articles 20 i 23 a) i c), una modificació de les condicions aprovades en la concessió d'ajudes.
  
DISPOSICIÓ FINAL
  
Única
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 26 d'abril de 2001
  
La consellera d'Agricultura, Pesca i Alimentació,